Kočiš, Eduard, poslanec NR SR (2022-03-24):
Ďakujem pekne za slovo, pán predsedajúci. Vážený pán spravodajca, vážený pán navrhovateľ, kolegyne, kolegovia, máme pred sebou návrh zákona z dielne poslancov o zmene v sociálnych službách a o doplnení zákona o živnostenskom podnikaní, čiže živnostenský zákon. V tomto zákone je jasne zadefinované a jasne zadokumentované, akým spôsobom by sme sa chceli uberať alebo akým spôsobom by bolo dobré uberať sa k zmene financovania alebo navýšenia platov opatrovateliek, opatrovateľov v domovoch sociálnych služieb, ale aj v mnohých iných zariadeniach sociálnych služieb, ktorých na Slovensku máme naozaj neúrekom, nespočetne, ale ich finančná a personálna poddimenzovanosť je už tak kritickou hranicou dosiahnutá alebo presiahnutá, že nám naozaj hrozí kolaps týchto domovov sociálnych služieb, teda vo všetkých domovoch sociálnej starostlivosti, nemusíme sa baviť o domovoch sociálnej starostlivosti alebo denných stacionároch, ktoré sú celoročáky alebo ktoré sú výlučne orientované len na pobytovú formu, ale musíme sa baviť aj o zariadeniach, ktoré slúžia na formu ambulantnú. Na Slovensku máme obrovský nedostatok opatrovateliek, ošetrovateliek, ktoré aj napriek tomu, že Slovenská republika, úrady práce poskytujú akreditované kurzy v rozsahu 230 až 272 hodín, nie všetky ženy alebo mladé dámy, alebo aj muži, ktorí tieto kurzy absolvujú, odchádzajú nám pravidelne do zahraničia a len nespočetne malé množstvo, bavíme sa zhruba do 10 % týchto absolventov, zostáva na území Slovenskej republiky vykonávať prácu, na ktorú sa buď podujali, alebo ku ktorej boli vo väčšine prípadov donútení tým, že prišli o svoje pracovné miesto alebo o nejakú svoju pracovnú pozíciu, ktorú dlhodobo vykonávali. Nahradiť 24-tisíc opatrovateliek alebo ošetrovateliek, ktoré máme v zahraničí, najmä v Nemecku, Rakúsku, Švajčiarsku, ale aj v krajinách Beneluxu, je taká sizyfovská úloha a taká sizyfovská ťažká práca, ale práve tento návrh zákona by mohol sčasti nejaké opatrovateľky, ošetrovateľky presvedčiť alebo nejakým spôsobom možno finančne motivovať, aby sa na Slovensko buď pokúsili vrátiť, alebo aspoň o tomto návrate aby uvažovali. Ak má naozaj domov sociálnych služieb alebo domov ošetrovateľskej starostlivosti, alebo obyčajná jednoduchá povedzme DS-ka zohnať človeka na pozíciu opatrovateľ, ošetrovateľ, keď riaditeľovi, riaditeľke nejaká osoba, persóna vypadne z tohto kolobehu, tak mnohí si trhajú vlasy a musia veľmi ťažko dumať, akým spôsobom toto miesto obsadiť, pretože táto práca nie je finančne ohodnotená natoľko, aby fyzicky, ale najmä aj psychicky náročnú prácu, ktorú títo zamestnanci domovov sociálnych služieb a domovov sociálnej starostlivosti vykonávajú, by bola ohodnotená. Takže ak naozaj budeme pozerať na príspevok a na financovanie domovov sociálnych služieb v komplexnosti, tak naozaj, ako kolega Tomáš zhodnotil alebo prezentoval tým, ktorí sa tejto problematike čiastočne nevenujete alebo možno vôbec, je to naozaj trojzložkový systém a tento trojzložkový systém je nastavený dosť macošsky, a preto aj tieto domovy sociálnych služieb sú takto finančne poddimenzované a k tomuto potom vlastne prispieva aj tá personálna poddimenzovanosť. Na Slovensku máme zadefinovaných šesť stupňov odkázanosti a vlastne na základe týchto šiestich stupňov odkázanosti od toho najľahšieho stupňa, čiže od stupňa číslo 2, až po stupeň číslo 6, ktorý je vlastne ten najťažší stupeň odkázanosti, na ktorý sa vzťahuje sociálna služba, ide postupné navyšovanie, čiže od dvojky ideme, v tomto zákone od 0,2, pri trojke sme na 0,45-násobku, štvorka je 0,6, päťka 0,85 a najvyššie navýšenie je pri šestke stupňa odkázanosti na 1,05. Toto navýšenie plus to celkové navýšenie o tých 30 %, ako predkladateľ na začiatku vo svojom úvodnom slove spomenul, je takým maličkým mementom mori, akým spôsobom by sme dokázali týmto, samozrejme, zariadeniam pomôcť a zároveň pomôcť aj tým personálnym zamestnancom, ktorí v týchto zariadeniach pracujú. A naozaj sa bavíme iba o troch rokoch nejakého preklenutia tej najťažšej situácie, pretože ako bolo tiež spomenuté, vláda sľúbila komplexnú a kompletnú reformu sociálneho systému od roku 2026. Po dvoch rokoch vládnutia novej vlády, či už to bola Matovičova, alebo Hegerova, sme sa zatiaľ nedopracovali ani k nejakým základom, ako by táto nová reforma sociálnej starostlivosti alebo celkového sociálneho systému mala vyzerať. Čiže tento zákon ako človek, ktorý naozaj pracuje dlhé roky, teraz momentálne nie, ale pracoval som dlhé roky v domovoch sociálnej starostlivosti v štátnych, ale aj v neštátnom zariadení, môžem povedať, že aj takýmto maličkým krokom vieme pomôcť zlepšiť, skvalitniť a zefektívniť prácu opatrovateliek, ošetrovateliek, ktoré naozaj odchádzajú do toho zahraničia nie preto, aby chceli opúšťať svoje rodiny, ale práve naopak, že sú donútené opúšťať svoje rodiny, pretože z tak nízkeho príjmu, ktoré tieto opatrovateľky, ošetrovateľky majú, je veľmi problematické tú rodinu vyfungovať, ak na dve deti zostane sama, tak radšej obetuje aj tú rodinu, poprosí starých rodičov o tú starostlivosť na tie dva týždne a odchádza vlastne túto funkciu alebo túto činnosť vykonávať hoci len do susedného Rakúska. Čiže ak chceme naozaj pomôcť a zlepšiť a skvalitniť tento sociálny systém v týchto sociálnych zariadeniach, navýšenie o 30 % v tomto hrubom vymeriavacom základe by nám nespôsobilo ani v štátnom rozpočte žiadne nejaké obrovské trhliny, alebo by štátny rozpočet nejakým spôsobom nezaťažilo, pretože ak sa už v minulom roku alebo aj v roku 2020 našli desiatky až stovky miliónov eur na úplné hlúposti, ktoré boli ničím a nikým neriešené, tak myslím si, že toto je naozaj návrh zákona, ktorý pomáha. A aj ako bolo zo strany predkladateľa spomenuté, tak pravidelné stretnutia s asociáciou poskytovateľov sociálnych starostlivostí alebo aj s komorou opatrovateliek a ošetrovateliek Slovenska, ktoré apelujú a pravidelne sa chceli dopracovať k stretnutiu či už s členmi vlády, alebo či už s premiérom, alebo s mnohými inými inštitúciami, nebolo im to častokrát ani umožnené a jednoducho, ak chceme byť nielen tými ľuďmi, ktorí sú navolení do pléna Národnej rady, aby sa tuná pekne odprezentovali, ale skutočne pomáhali, tak musíme počúvať ten hlas, ktorý tuná je odspodu. A odspodu je to vlastne to zariadenie alebo tie profesie, ktoré túto naozaj veľmi dôležitú a zodpovednú činnosť vykonávajú. Naozaj tento zákon v žiadnom prípade, nech sme tuná v akomkoľvek, na akejkoľvek sfére alebo na akomkoľvek poli, politickom tričku alebo pôsobnosti, bavíme sa čiste o odbornom zákone, nie je apo... je úplne apolitický a ak kolegovia z koaličných radov sa rozhodnú posunúť tento zákon do druhého čítania, vedia tam určite kolegovia z opozície zapracovať vaše pripomienky, ale naozaj by som vás poprosil, tento zákon nevnímajte ako zákon opozičný, že sa zase budete vyhovárať na nejakú koaličnú zmluvu, že nesmiete hlasovať s opozíciou. To je taký alibizmus, jednoducho pri dobrých veciach tak ako opozícia nemá problém podporiť vládne návrhy zákonov alebo aj teda návrhy zákonov koaličných poslancov, mohli by ste sa skúsiť niekedy odosobniť aj vy. A donekonečna sa vyhovárať na nejakú koaličnú zmluvu príde mi také detinské, komické. Čiže ja naozaj chcem poďakovať predkladateľom tohto zákona za novelu, teda za spracovanie, ktoré je naozaj na dobro veci a ak budeme spoločne ťahať za rovnaký kus tohto lana, ktoré naozaj nás ťaží a ťahá, pretože populácia na Slovensku nám starne, populácia na Slovensku nám sa uberá takým spôsobom, že musíme podporovať tieto sociálne zariadenia a musíme najmä podporovať ľudí, ktorí majú záujem sa starať alebo chcú zostať sa starať o týchto našich či už rodičov, alebo starých rodičov, pretože spoliehať sa na pracovníkov zo zahraničia, či už z Ukrajiny, alebo z Bieloruska, možno by bolo nejakým riešením, pre nich by tieto peniaze, ktoré títo naši opatrovatelia, ošetrovatelia poberajú, sú celkom lukratívne, ale to je len také krátkodobé riešenie. My musíme hľadať riešenia, ktoré sú dlhodobé, ktoré sú udržateľné, a tento návrh zákona by k týmto udržateľným a najmä praktickým a pragmatickým riešeniam prispel. Takže ďakujem veľmi pekne.